《入涌泉道中》
宋代·程师孟

小航时过越溪头，当日吴宫事可求。
西子冶容来作饵，伍员忠愤反为雠。
虽无别馆虹蜺带，但有荒台麋鹿游。
高望太湖千万顷，夕阳依旧水东流。

作者简介：（1009—1086）宋苏州人，字公辟。仁宗景祐元年进士。历知南康军、楚州，提点夔州路刑狱，徙河东路。晋地山谷春夏多水，师孟出钱开渠筑堰，淤良田万八千顷。自江西转运使改知福州，治行为东南之最。累知广州、越州、青州，为政简严，痛惩豪恶，民为立生祠。